Watya Singa Waliwo Ampikiriza Okwegatta Naye?
Oyinza okugamba nti “Siraba lwaki ŋŋaana; ndaba buli omu akikola.”
Sooka ofumiitirize!
Ekituufu: Tekiri nti buli omu akikola.
Oyinza okuba ng’okimanyi nti omuwendo gw’abavubuka abenyigira mu bikolwa eby’okwegatta guli waggulu nnyo. Ng’ekyokulabirako, okunoonyereza kulaga nti ku buli bavubuka 3 mu Amerika, babiri ku bo we bamalirako emisomo gya siniya baba batandise okwenyigira mu bikolwa eby’okwegatta. Naye ate ku ludda olulala ekyo kiraga nti ku buli bavubuka basatu, omu ku bo aba takikola.
Ate abo abakikola? Okunoonyereza kulaga nti abavubuka abenyigira mu bikolwa ng’ebyo boolekagana n’ebimu ku bino wammanga:
Okwejjusa. Abavubuka abasinga obungi abeegatta nga tebannafumbiriganwa bejjusa ekyo kye baakola.
Obuteesigaŋŋana. Oluvannyuma lw’okwegatta, buli omu ku bavubuka abo atandika okwebuuza nti, ‘Ani omulala omuwala ono oba omulenzi ono gwe yali yeegasseeko naye?’
Obutafuna kye basuubira. Abawala abasinga obungi baagala omuntu ajja okubafaako, so si oyo abakozesa obukozesa. Ate abalenzi abasinga obungi okwagala kwe baba nakwo eri omuwala kukendeera oluvannyuma lw’okwegatta naye.
Ky’osaanidde okumanya: Omubiri gwo gwa muwendo nnyo; n’olwekyo tomala gagujaajaamya otyo! Ba mumalirivu okugondera amateeka ga Katonda agagaana ekikolwa eky’okwegatta n’omuntu nga temuli bafumbo. Ekiseera kijja kutuuka owase oba ofumbirwe, bw’otyo obe ng’osobola okwegatta. Era tojja kufuna bizibu, gamba ng’okweraliikirira n’okwejjusa, abo abeegatta nga si bafumbo bye bafuna.—Engero 7:22, 23; 1 Abakkolinso 7:3.
lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn